東林春晚作
作者：陳藻
朝代：宋

paragraphs: 團欒四面山，我住一山裏。
相距能幾何，開方祗百里。
日月出東西，星辰運終始。
雲霞千萬狀，烟雨無窮美。
誰云天體大，仰看全於此。
窮儒治生計，富盛誰與擬。
新晴麻麥秀，擁戴峰巒起。
牡丹芍藥歇，春意濃未已。
野花悉力開，白者真珠比。
薔薇及寶相，爭鬭何綺靡。
藩籬成障幕，村墟化城市。
世上豈寂寥，俯仰昧斯旨。
芙蕖開欲來，黄菊日可指。
寒梅即艮卦，爲魁向年底。
循環無了日，物物從頭理。
康寧不相放，卧病爾爲爾。